	0
	1
	2
	3
	4



PARLAMENTUL ROMÂNIEI
CAMERA DEPUTAŢILOR 

	Comisia pentru agricultură, silvicultură, industrie alimentară şi servicii  specifice
	
	                          Bucureşti,  08 .02.2007
                         Nr.24/31


RAPORT

asupra propunerii legislative pentru modificarea şi completarea Legii fondului funciar nr.18/1991 

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru modificarea şi completarea Legii fondului funciar nr.18/1991, transmisă cu adresa nr.P.l. x 798 din 1 noiembrie 2006 şi înregistrat sub nr.24/604/02.11.2006. 

La întocmirea raportului, Comisia a avut în vedere avizul favorabil al Consiliului Legislativ, avizul negativ al Comisiei juridice, de disciplină şi imunităţi şi punctul de vedere negativ al Guvernului.
Propunerea legislativă are ca obiect de reglementare  completarea art.5 din Legea fondului funciar nr.18/1991, republicată cu modificările şi completările ulterioare.
Propunerea legislativă pentru modificarea şi completarea Legii fondului funciar nr.18/1991 face parte din categoria legilor organice, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul  István Töke  - secretar de stat în cadrul Ministerului Agriculturii, Pădurilor şi Dezvoltării Rurale.

La lucrările comisiei au fost prezenţi 24 de deputaţi, din totalul de 26 de deputaţi membri ai comisiei.

Raportul Comisiei a fost adoptat cu majoritate, înregistrându-se 16 voturi pentru şi 6 voturi împotrivă, în şedinţa din  8 februarie 2007.

Propunerea legislativă a fost respinsă de Senat în şedinţa din 26 octombrie 2006.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

În urma dezbaterii, Comisia propune admiterea cu modificări  a proiectului de lege. 

I. Amendamente admise

În urma dezbaterii, Comisia propune adoptarea proiectului de lege cu următoarele amendamente: 

	Nr. crt.
	Text iniţial
	Text Senat
	Text propus de Comisie

(autorul amendamentului)
	Motivarea amendamentelor

	1. 
	Titlul legii

LEGE
pentru modificarea şi completarea Legii fondului funciar nr.18/1991
	___________
	Titlul legii va avea următorul cuprins:
L E G E 

pentru completarea art.5 din Legea fondului funciar nr.18/1991

Deputat PSD: Ioan Munteanu 

Deputat PSD: Vasile Mocanu 
	Pentru respectarea normelor de tehnică legislativă.

	2. 
	ARTICOL UNIC. – Legea fondului funciar nr.18/1991, republicată în Monitorul Oficial al României, Partea I, nr. 1 din 5 ianuarie 1998, cu modificările şi completările ulterioare, se modifică şi se completează după cum urmează:
	___________
	ARTICOL UNIC. – După alineatul (2) al articolului 5 din Legea fondului funciar nr.18/1991, republicată în Monitorul Oficial al României, Partea I, nr. 1 din 5 ianuarie 1998, cu modificările şi completările ulterioare, se introduce un nou alineat, alin.(3) cu următorul cuprins:

„(3) Terenurile pe care sunt amplasate reţele stradale şi parcuri publice, terenurile pentru rezervaţii naturale şi parcuri naţionale, monumentele, ansamblurile şi siturile arheologice şi istorice, monumentele naturii nu pot fi dezafectate din domeniul public, decât în cazuri de excepţie pentru lucrări de interes naţional.”

Deputat PD: Valeriu Tabără

Deputat PSD: Ioan Stan

Deputat PNL: Adrian Semcu 
	Pentru respectarea normelor de tehnică legislativă. 

Pentru a se institui excepţia. 

 

	3. 
	1.  După alineatul (2) al articolului 5 se introduce un nou alineat, alineatul (3), cu următorul cuprins:

„(3) Terenurile pe care sunt amplasate reţele stradale şi parcuri publice, terenurile pentru rezervaţii naturale şi parcuri naţionale, monumentele, ansamblurile şi siturile arheologice şi istorice, monumentele naturii nu pot fi dezafectate din domeniul public.”


	___________
	Se elimină. 
Deputat PSD: Ion Dumitru 

Deputat UDMR: Csaba Szekely 
	Prevedere amendată şi cuprinsă la articolul unic. 


	4. 
	2. După alineatul 1 al articolului 7 se introduce un nou alineat, alineatul (2), cu următorul cuprins:

„(2) Imobilele, în sensul Legii nr.247/2005 privind reforma în domeniile proprietăţii şi justiţiei, precum şi unele măsuri adiacente, aparţinând domeniului public şi, în mod corespunzător, dreptul de proprietate şi celelalte drepturi reale ale autorităţilor administraţiei publice locale şi centrale trebuie înscrise în cărţile funciare speciale ale unităţii administrativ – teritoriale prevăzut de Legea cadastrului şi a publicităţii imobiliare nr.7/1996, republicată, până la data de 1 iulie 2006.”
	___________
	Se elimină. 

Deputat PD: Valeriu Tabără
Deputat PSD: Ioan Munteanu 
	Prevederea este cuprinsă la art.48 din Legea nr.7/1996, republicată. 


Comisia a propus aprobarea proiectului cu 16 voturi pentru, 6 voturi împotrivă şi 0 abţineri.
VICEPREŞEDINTE,



 



SECRETAR,





Dr. Valeriu TABĂRĂ     






Vasile MOCANU

  
Întocmit: Consilier dr.Anton Păştinaru
               Expert Florentin Oancea 

